CELEX: 32013D0494
Language: et
Date: 2013-10-09 00:00:00
Title: 2013/494/EL: Komisjoni otsus, 9. oktoober 2013 , Soome võetud meetme kohta porgandite ja nuikapsaste tigukonveieri asjus vastavalt Euroopa Parlamendi ja nõukogu direktiivi 2006/42/EÜ artiklile 11 (teatavaks tehtud numbri C(2013) 6392 all)  EMPs kohaldatav tekst

11.10.2013   
            
            
               ET
            
            
               Euroopa Liidu Teataja
            
            
               L 270/5
            
         KOMISJONI OTSUS,
   9. oktoober 2013,
   Soome võetud meetme kohta porgandite ja nuikapsaste tigukonveieri asjus vastavalt Euroopa Parlamendi ja nõukogu direktiivi 2006/42/EÜ artiklile 11
   (teatavaks tehtud numbri C(2013) 6392 all)
   (EMPs kohaldatav tekst)
   (2013/494/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 11,
   ning arvestades järgmist:
   
               (1)
            
            
               Kooskõlas direktiivi 2006/42/EÜ artikli 11 lõikes 2 sätestatud menetlusega teavitasid Soome ametiasutused komisjoni ja teisi liikmesriike meetmest porgandite ja nuikapsaste tigukonveieri TSF 350 suhtes, mida toodab Cabinplant A/S, Foresbjergvej 9, 5683 Haarby, Taani. Masin kandis CE-märgist ja sellega oli kaasas EÜ vastavusdeklaratsioon.
            
         
               (2)
            
            
               Meede oli tingitud masina mittevastavusest järgmistele direktiivi 2006/42/EÜ I lisa olulistele tervisekaitse- ja ohutusnõuetele:
               
                           —
                        
                        
                           1.3.7 – liikuvate osadega seotud risk;
                        
                     
                           —
                        
                        
                           1.3.8 – liikuvatest osadest tulenevate ohtude eest kaitsvate seadiste valik;
                        
                     
                           —
                        
                        
                           1.4.2.2 – avatavad blokeerivad kaitsepiirded;
                        
                     
                           —
                        
                        
                           2.1.1 d ja e – toiduainetetööstuse masinad – puhastamine.
                        
                     
         
               (3)
            
            
               Meede võeti pärast õnnetusjuhtumit, mis leidis aset masina puhastamise ajal, kui operaator sirutus kruvi liikumise ajal konveieri väljutustorusse, et eemaldada seda ummistavad köögiviljad, ning vigastas sõrmi. Väljutustorule ligipääsu tõkestav plaat kujutas endast kinnitatud kaitsepiiret. Et kaitsepiiret oli tarvis mitmeid kordi päevas puhastamiseks avada, leidsid Soome ametiasutused, et paigaldada tuleks avatav blokeeriv kaitsepiire. Lisaks sellele märkisid Soome ametiasutused, et masinat ei ole võimalik seisatud olekus tõhusalt puhastada, nagu juhendis oli sätestatud.
            
         
               (4)
            
            
               Kooskõlas direktiivi 2006/42/EÜ artikli 11 lõikega 3 nõudis komisjon tootjalt Cabinplant A/S tähelepanekuid kõnealuse meetme kohta. Tootja vastas, et tigukonveieri TSF 350 on välja töötanud ja tootnud tarnija ning et Cabinplant A/S on selle ostnud integreeritud süsteemi paigaldamiseks. Cabinplant A/S kinnitas, et edasiste seda tüüpi tigukonveierite ostude puhul tagab ta nende vastavuse direktiivi 2006/42/EÜ nõuetele.
            
         
               (5)
            
            
               Soome ametiasutuste esitatud tõendusmaterjali ning tootja edastatud tähelepanekute uurimine kinnitab, et tigukonveier TSF 350 ilma avatava blokeeriva kaitsepiirdeta, mis takistaks juurdepääsu väljutustorule kruvi töötamise ajal, ei vasta direktiivi 2006/42/EÜ I lisa olulistele tervisekaitse- ja ohutusnõuetele ning et see mittevastavus põhjustab masina kasutajatele tõsist vigastusohtu,
            
         ON VASTU VÕTNUD KÄESOLEVA OTSUSE:
   Artikkel 1
   Soome ametiasutuste võetud meede, mis keelab tigukonveierite TSF 350 turule laskmise, kui nimetatud tigukonveieritel puudub avatav blokeeriv kaitsepiire, mis takistab ligipääsu väljutustorule kruvi töötamise ajal, on õigustatud.
   Artikkel 2
   Käesolev otsus on adresseeritud liikmesriikidele.
   
      Brüssel, 9. oktoober 2013
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 157, 9.6.2006, lk 24.